Kostes vir Zuma-standbeeld kan Marikana-ondersoek finansier, sê DAJacob Zuma. Foto: Flickr/GovernmentZA Die Demokratiese Alliansie het Sondag gesê Suid-Afrika het nie “monumente van korrupsie en werkloosheid” nodig deur ŉ standbeeld van pres. Jacob Zuma nie, en die geld kan eerder iewers anders gebruik word. Die geld, wat geallokeer is vir ŉ enorme ses meter hoë bronsstandbeeld van Zuma wat premier Supra Mahumapelo se ANC-regering in Groot Marico wil oprig, kan eerder aangewend word vir ŉ lang lys prioriteite wat tot voordeel strek van die mense van Suid-Afrika, eerder as om Zuma te vereer, het Joe McGluwa, leier van die DA in Noordwes, gesê. Werkskepping, dienste en infrastruktuur is dringend nodig en moet aangespreek word voor standbeelde opgerig kan word. “Die standbeeld se miljoene kan veel eerder aangewend word om die onafhanklike polisieondersoek-direktoraat (Opod) se ondersoek na die Marikana-slagting in Augustus 2012 af te handel,” het McGluwa gesê. Sedert 2016 het Opod die regering versoek vir R5 miljoen om die oorblywende deel van sy ondersoek af te handel in lyn met die Farlam-kommissie van Ondersoek se regstellende aksie. Geen fondse is egter hiervoor beskikbaar gemaak nie. Maroela Media het vroeër berig Opod het Woensdag aan die polisie se portefeuljekomitee gesê hy het nie genoeg geld om ten volle sy mandaat uit te voer nie, insluitend om die Marikana-slagting te ondersoek. “Suid-Afrika as ŉ nasie, en die Noordwes-provinsie, verdien dat die gebeure by Marikana, waar 34 mense gesterf het, ernstig opgeneem moet word deur die regering en dat ŉ ondersoek deur Opod noodsaaklik is om behoorlik enige oortredings te identifiseer. Totdat die ondersoek nie ten volle gefinansier is nie, word die Marikana-slagting nie behoorlik aangespreek deur die ANC-regering nie, wat duidelik eerder miljoene aan ŉ standbeeld wil spandeer,” het McGluwa bygevoeg. Die finansiering wat Opod benodig om die Marikana-ondersoek af te handel, moet ŉ nasionale prioriteit wees en ŉ multimiljoen rand se standbeeld van Zuma is “ŉ nasionale skande”.